ΓΡΑΠΤΗ ΕΡΩΤΗΣΗ E-1589/98

υποβολή: Doeke Eisma (ELDR) προς την Επιτροπή

(25 Μαΐου 1998)

Θέμα: Τοξική ρύπανση στην Ισπανία

1. Έχει πληροφορηθεί η Επιτροπή σχετικά με το γεγονός ότι η ρήξη υδατοδεξαμενής σε ορυχείο πυρίτου στη Νοτιοδυτική Ισπανία προκάλεσε μια πραγματική οικολογική καταστροφή;

2. Γνώριζε η Επιτροπή σχετικά με τους κινδύνους που παρουσίαζε το εν λόγω ορυχείο;

3. Εάν η Επιτροπή είχε ενημερωθεί σχετικά με την ύπαρξη του εν λόγω ορυχείου πυρίτη, γνώριζε εάν η εγκατάσταση του ορυχείου αυτού ήταν σύμφωνη με την κοινοτική νομοθεσία;

4. Είχε εκπονηθεί δελτίο περιβαλλοντικών επιπτώσεων σχετικά με το ορυχείο αυτό;

5. Καθ' ην περίπτωση είχε διαπιστωθεί ότι η εγκατάσταση αυτή δεν ήταν σύμφωνη με τους ευρωπαϊκούς κανόνες, κατά πόσο είχε επιμείνει η Επιτροπή ενώπιον των εθνικών αρχών ώστε να ασχοληθούν με τον επικίνδυνο χαρακτήρα του ορυχείου;

6. Τώρα που προκλήθηκε η οικολογική αυτή καταστροφή, μπορεί να αναφέρει η Επιτροπή σε ποιές ενέργειες προτίθεται να προβεί ώστε να περιορισθούν στο ελάχιστο οι ζημιές;

7. Έχει κάποια ιδέα η Επιτροπή σχετικά με το τί θα μπορούσε να πράξει προς αποφυγήν παρομοίων καταστροφών στο μέλλον; Εάν ναι, ποιές;

Απάντηση της κας Bjerregaard εξ ονόματος της Επιτροπής

(14 Ιουλίου 1998)

1. Η Επιτροπή ενημερώθηκε για την οικολογική καταστροφή που σημειώθηκε στο εθνικό πάρκο Doñana μετά από την ρήξη του φράγματος των ορυχείων του Aznalcóllar.

2., 3., 5. Παρακαλείται το Αξιότιμο Μέλος του Κοινοβουλίου να ανατρέξει στην απάντηση που η Επιτροπή έδωσε στη γραπτή ερώτηση P-1520/98 του κ. Martinez(1).

4. Από τις πληροφορίες που διαθέτει η Επιτροπή, προκύπτει ότι το ορυχείο του Aznalcóllar έτυχε εκμεταλλεύσεως στο διάστημα 1974-1996. Η εξόρυξη μεταλλευμάτων τερματίστηκε τον Οκτώβριο του 1996. Δεδομένου ότι η εν λόγω εκμετάλλευση είχε εγκριθεί πριν από την έκδοση της οδηγίας 85/337/ΕΟΚ(2) του Συμβουλίου της 27ης Ιουνίου 1985, περί της εκτιμήσεως των επιπτώσεων ορισμένων δημοσίων και ιδιωτικών έργων στο περιβάλλον, η τελευταία (οδηγία) δεν εφαρμόζεται στην συγκεκριμένη περίπτωση.

Το 1995, οι αρμόδιες αρχές ενέκριναν το έργο εξορυκτικής εκμετάλλευσης "Los Frailes". Το έργο αυτό υπήχθη στην διαδικασία αξιολόγησης των περιβαλλοντικών επιπτώσεων που προβλέπει το βασιλικό διάταγμα 1131/1988 της 30ής Σεπτεμβρίου, με το οποίο προσαρμόζεται ο κανονισμός ο σχετικός με την αξιολόγηση των περιβαλλοντικών επιπτώσεων. Το εν λόγω βασιλικό διάταγμα ενσωματώνει την οδηγία 85/337/ΕΟΚ στην ισπανική έννομη τάξη.

6. Η Επιτροπή κάλεσε προσφάτως το σύνολο των ισπανικών αρχών να προβληματιστούν σχετικά με την σκοπιμότητα τροποποιήσεων των παρεμβάσεων που σήμερα συγχρηματοδοτούνται από το Ευρωπαϊκό Ταμείο Περιφερειακής Ανάπτυξης και να κατευθύνει τους πόρους που θα αποδεσμευθούν κατάυτόν τον τρόπο στην αντιστάθμιση των αρνητικών επιπτώσεων στην συγκεκριμένη περιοχή. Εξάλλου, πρότεινε στις εν λόγω αρχές την συγχρηματοδότηση δράσεως τεχνικής αρωγής για την εμβάθυνση της ανάλυσης των επιπτώσεων της εν λόγω καταστροφής, ούτως ώστε να κατευθυνθεί σε αυτές μια ενδεχόμενη κοινοτική μέσο-και μακροπρόθεσμη δράση.

7. Στο πλαίσιο των δράσεων της Επιτροπής για την πρόληψη τέτοιων καταστροφών, το Συμβούλιο θέσπισε, στις 19 Δεκεμβρίου 1997, πρόγραμμα κοινοτικής δράσεως για την πολιτική άμυνα. Στο πρόγραμμα αυτό περιλαμβάνονται οι περιβαλλοντικοί κίνδυνοι. Ένα από τα μεγάλα έργα του εν λόγω προγράμματος είναι αφιερωμένο στην πρόληψη των φυσικών και τεχνολογικών καταστροφών, και αναμένεται να καταλήξει στον ορισμό αρχών και κατευθυντήριων γραμμών σε θέματα πρόληψης, που τα κράτη μέλη θα δύνανται να θέσουν σε εφαρμογή προκειμένου να εξασφαλίσουν, μεταξύ άλλων, μία βιώσιμη προστασία του περιβάλλοντος.

(1) βλέπε σελίδα 40.

(2) ΕΕ L 175, 5.7.1985.